‘SA vorder teen geslagsgebaseerde geweld’ – RamaphosaPres. Cyril Ramaphosa. Foto: Elmond Jiyane, GCIS Pres. Cyril Ramaphosa sê Suid-Afrika maak stadig maar seker vordering in die stryd teen geslagsgebaseerde geweld. Dít ten spyte daarvan dat 989 vroue tussen Julie en September vanjaar in Suid-Afrika vermoor is, 1 277 vroue slagoffers van poging tot moord was en meer as 13 000 vroue slagoffers van ernstige aanranding was. Meer as 10 000 verkragtingsake is in die tweede kwartaal van die 2022/’23 finansiële jaar by die Suid-Afrikaanse Polisie (SAPD) aanhangig gemaak. Kinders is ook nie ontsien nie met meer as 500 vermoorde kinders in die ses maande tot September. Ramaphosa meen die jongste misdaadstatistieke wys egter ook op die strafregstelsel se suksesse wat die vervolging van oortreders betref. Hy wys daarop dat die polisie se eenhede vir gesinsgeweld, kinderbeskerming en seksuele misdrywe gedurende die tweede kwartaal meer as 4 000 beweerde oortreders van geslagsgebaseerde geweld in hegtenis geneem het terwyl 410 beweerde verkragters in boeie geslaan is. Ramaphosa wys ook daarop dat meer as 17 000 sake van geslagsgebaseerde geweld deur die polisie en die Nasionale Vervolgingsgesag (NVG) verwerk is. “Die howe dien ook swaarder vonnisse toe,” aldus die president. “Hoewel dit ons moet aanmoedig dat baie van die oortreders nie toegelaat word om met hul misdade weg te kom nie, is ons vernaamste taak om te verhoed dat mans en seuns in die eerste plek oortreders word. “Vroue en kinders word nie net deur vreemdelinge geskend nie, maar deur mense wat aan hulle bekend is – hul pa’s, kêrels en eggenote, kollegas, onderwysers en selfs klasmaats. “Mans is die oortreders van geslagsgebaseerde geweld en dit is dus mans wat moet verander. Dit is mans – as lewensmaats, pa’s, kollegas, maats en klasmaats – wat hul eie houding teenoor vroue en meisies in ag moet neem,” sê Ramaphosa. ‘Dialoog moet plaasvind’ “Om betekenis aan 16 Dae van Aktivisme te gee moet ons nou die mans van Suid-Afrika betrek in ŉ dialoog oor hul verantwoordelikheid teenoor vroue en toksiese manlikheid,” sê Ramaphosa. “In hierdie dialoë moet ons ons begrip van seksuele toestemming ondersoek. Ons moet die mite uitdaag dat verkragting slegs as verkragting beskou word indien dit ’n vreemdeling behels, of as die slagoffer reageer deur om hulp te skree, terug te baklei of die saak dadelik by die polisie aan te meld. “Deur mans van alle rasse, klasse en generasies bymekaar te bring om eerlik te praat oor hul begrip van manlikheid, kan ons wys hoe sommige aannames en praktyke wat baie mense as ‘normaal’ beskou, skadelik is vir vroue en kinders.” Volgens Ramaphosa behoort die regering, nie-regeringsorganisasies en die private sektor aangemoedig te word om dié gesprekke in elke werkplek, plek van aanbidding, skool, kollege en universiteit, en in elke gemeenskap te ondersteun. “Ek staan as president gereed om aan die dialoë deel te neem. Ek doen ŉ beroep op ministers, premiers, godsdienstige, politieke en gemeenskapsleiers, sportmense, kunstenaars, bekendes en sakelui om dieselfde te doen.”